DEĊIŻJONI TAL-KUMISSJONI
ta’ l-4 ta’ Lulju 2007
dwar l-allokazzjoni ta’ jiem addizzjonali fuq il-baħar fit-Taqsimiet VIIIc u IXa ta’ l-ICES bl-eċċezzjoni tal-Golf ta’ Cadiz, lill-Portugall
(notifikata taħt id-dokument numru C(2007) 3186)
(It-test Portugiż biss huwa awtentiku)
(2007/474/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 41/2007 tal-21 ta’ Diċembru 2006 li jistabbilixxi għall-2007 l-opportunitajiet ta’ sajd u l-kondizzjonijiet assoċjati magħhom għal ċerti ħażniet ta’ ħut u gruppi ta’ ħażniet ta’ ħut, applikabbli fl-ilmijiet tal-Komunità u, għal bastimenti Komunitarji, f’ilmijiet fejn huma meħtieġa limiti ta’ qbid (1), u b’mod partikolari punt 9 ta’ Anness IIB tiegħu,
Billi:
(1)
Punt 7 ta’ Anness IIB għar-Regolament (KE) Nru 41/2007 jispeċifika n-numru massimu ta’ ġranet li fihom bastimenti tal-Komunità ta’ tul totali ta’ 10 metri jew aktar u li jġorru abbord xbieki tat-tkarkir b’malji ta’ daqs ta’ 32 mm jew akbar, xkitti b’malji ta’ daqs ta’ 60 mm jew akbar jew konzijiet tal-qiegħ, jistgħu jkunu preżenti fit-taqsimiet VIIIċ u IXa ta’ l-ICES Taqsimiet bl-eċċezzjoni tal-Golf ta’ Cadiz kif definit f’Anness IIB, mill-1 ta’ Frar 2007 sal-31 ta’ Jannar 2008.
(2)
Punt 9 ta’ Anness IIB jippermetti li l-Kummissjoni talloka numru ta’ ġranet addizzjonali fuq il-baħar fejn bastiment jista’ jkun preżenti fiz-zona ġeografika, meta jkun qed iġorr irkaptu bħal dan, abbażi tal-waqfien permanenti li seħħ fl-attivitajiet tas-sajd li saru mill-1 ta’ Jannar 2004 ’l hawn.
(3)
Fl-10 ta’ Ottubru 2006, fl-14 ta’ Novembru 2006 u fit-12 ta’ Marzu 2007, il-Portugall issottometta dejta li turi li bastimenti, li waqfu mill-attivitajiet, mill-1 ta’ Jannar 2004, għamlu, rispettivament, 9,61 % tas-sajd li sar fl-2003 mill-bastimenti Portugiżi fiz-zona ġeografika u li jġorru abbord xbieki tat-tkarkir b’malji ta’ 32 mm jew akbar, 6,75 % tas-sajd li sar fl-2003 mill-bastimenti Portugiżi fiz-zona ġeografika u li jġorru abbord xkitti b’malji ta’ 60 mm jew akbar u 14,12 % tas-sajd li sar fl-2003 mill-bastimenti Portugiżi fiz-zona ġeografika u li jġorru abbord konzijiet tal-qiegħ.
(4)
Meta titqies id-dejta sottomessa u jitqies il-metodu tal-kalkulazzjoni mniżżel f’punt 9.1 ta’ Anness IIB, għandhom jiġu allokati lill-Portugall, 21 jum addizzjonali fuq il-baħar għal bastimenti li jġorru abbord rkaptu skond it-tip 3(a), 15 il-jum addizzjonali fuq il-baħar għal bastimenti li jġorru abbord rkaptu skond it-tip 3(b) u 30 jum addizzjonali fuq il-baħar għal bastimenti li jġorru abbord rkaptu skond it-tip 3(ċ) għall-perjodu ta’ żmien mill-1 ta’ Frar 2007 sal-31 ta’ Jannar 2008.
(5)
Il-miżuri li għalihom hemm ipprovdut f’din id-Deċiżjoni huma konformi ma’ l-opinjoni tal-Kumitat għas-Sajd u l-Akwakultura,
ADOTTAT DIN ID-DEĊIŻJONI
Artikolu 1
1. In-numru massimu ta’ ġranet li fihom bastiment tas-sajd bil-bandiera Portugiża u li jġorr abbord irkaptu, imsemmi f’punti 3(a) ta’ Anness IIB għar-Regolament (KE) Nru 41/2007 u ma hu suġġett għall-ebda waħda mill-kundizzjonijiet speċjali elenkati f’punt 7.1 ta’ dak l-anness jistgħu jkunu preżenti fit-Taqsimiet VIIIc u IXa ta’ l-ICES, bl-eċċezzjoni tal-Golf ta’ Cadiz, kif imniżżla f’Tabella I ta’ dak l-anness, għandhom jiġu emendati għal 237 jum fis-sena.
2. In-numru massimu ta’ ġranet li fihom bastiment tas-sajd bil-bandiera Portugiża u li jġorr abbord irkaptu msemmi f’punti 3(b) ta’ Anness IIB għar-Regolament (KE) Nru 41/2007 u mhux suġġett għall-ebda waħda mill-kundizzjonijiet speċjali elenkati f’punt 7.1 ta’ dak l-anness jistgħu jkunu preżenti fi ħdan l-ICES Taqsimiet VIIIċ u IXa bl-eċċezzjoni tal-Golf ta’ Cadiz, kif imniżżla f’Tabella I ta’ dak l-anness, għandhom jiġu emendati għal 231 jum fis-sena.
3. In-numru massimu ta’ ġranet li fihom bastiment tas-sajd bil-bandiera Portugiża u li jġorr abbord irkaptu, imsemmi f’punti 3(ċ) ta’ Anness IIB għar-Regolament (KE) Nru 41/2007 u mhux suġġett għall-ebda waħda mill-kundizzjonijiet speċjali elenkati f’punt 7.1 ta’ dak l-anness jistgħu jkunu preżenti fi ħdan l-ICES Taqsimiet VIIIċ u IXa bl-eċċezzjoni tal-Golf ta’ Cadiz, kif imniżżla f’Tabella I ta’ dak l-anness, għandhom jiġu emendati għal 246 jum fis-sena.
Artikolu 2
Din id-Deċiżjoni hija indirizzata lir-Repubblika tal-Portugall.
Magħmul fi Brussell, 4 ta’ Lulju 2007.